RSG - Dis die een! || Programskedule
Die sagtevrugtebedryf het onlangs sy 45ste jaarlikse toekenningsgeleentheid gehou. Phyllis Burger en Andries Daniels van die LNR Infruitec-Nietvoorbij het die toekenning vir navorsing en tegnologie ontvang. Hulle vertel waaroor dié toekenning gaan. In ons reeks oor varkproduksie en voeding, verduidelik Suné Pretorius van DSM hoe mikotoksienvlakke in varkvoeding bestuur kan word. Johan van den Berg het nuus oor die weer, en Chris Derksen is op sy pos met vleispryse.
Die jongste plaaslike en internasionale nuus en weervoorspelling.
Die jongste plaaslike en internasionale nuus.
Luister na 'n wiegelied van Stephen Reynolds. Hy is 'n Britse komponis wat as pianis naam gemaak het aan die einde van die 20ste eeu. Hy het ook heelwat werk vir sy geliefde instrument gekomponeer, maar dis meer van 'n ligter aard. Die werk waarna ons luister, is in die styl van Faure geskryf (die komponis het self die opmerking aangebring op sy partituur). Hy het ook werke in die styl van Delius nagelaat.
Frederich Chopin, 'n Pools gebore komponis wat die toon aangegee het tydens die middel-Romantiese periode, het 'n magdom werke vir soloklavier nagelaat. Hy het ook twee klavierkonserte gekomponeer. Daar is wel enkele werke vir instrumentkombinasies asook 'n paar liedere. Ons gaan na een van dié liedere luister. Hy het in totaal 19 van die liedere nagelaat, wat almal op Poolse tekste gebaseer is.
Karl Jenkins, seker een van die mees suksesvolle moderne en lewende komponiste, is van Wallis. Hy is bekend vir sy ADIEMUS, THE ARMED MAN, en nog vele ander. Hy het ook 'n dubbelkonsert vir harp en orkes gekomponeer wat hy OVER THE STONE betitel het. Maar later het hy 'n werk gekomponeer vir een harp en orkes, CROSSING THE STONE. Dit is 'n werk wat uit vier dele bestaan, waarvan een van die bewegings as OVER THE STONE bekend staan. Ons gaan na dié deel van Jenkins sy werk vir harp en orkes luister.